《三月五日复雨霰》
宋代·钱时

三月二日霰且雷，明日漫天白皑皑。
阴云聚散才信宿，冰珠更复漫天来。
我不忧千花万花枝压折，亦不忧千山万山石冻裂。
麦如马尾桑如钱，岁饥岁寒系尔雪。
一冬望尔胡不然，此日何日能狂颠。
亟呼巽二扫落滕六魄，放出高高万里东皇天。

作者简介：严州淳安人，字子是，号融堂。绝意科举，究明理学。江东提刑袁甫建象山书院，招主讲席。理宗嘉熙二年以荐授秘阁校勘，召为史馆检阅，求去，授江东帅属归。有《周易释传》、《学诗管见》、《融堂书解》、《四书管见》、《两汉笔记》等。